Toivo Sukarin osallistuminen Viiden jälkeen -ohjelmaan nosti kohun.

Toivo Sukari ja Nadja avioituivat kesällä.

Suomi kuohahti tiistaina, kun Maskun Kalustetalon ja Ideaparkin perustaja Toivo Sukari, 65, esiintyi suorassa Viiden jälkeen -ohjelmassa. Perjantaina Espanjasta palanneen miehen olisi nimittäin pitänyt olla koronakaranteenissa.

Asiasta nousi häly sosiaalisessa mediassa. Sukari itse piti pöhinää ylimitoitettuna.

– Ei minua ole kukaan karanteeniin käskenyt.

– Pysyttelin Espanjassa kaiken aikaa omassa asunnossani, en liikkunut kansan keskellä, pesin käsiä ja käytin käsidesiä. Ostokset tein isoista kaupoista. Ei minulla ole ollut kontaktia espanjalaisiin, Iltalehden tavoittama Sukari perustelee ohjelmaan osallistumistaan.

Sen hänkin myöntää, että lentokoneella palatessa tartunnan olisi voinut saada.

– Joku tämmöinen suositus oli, että ulkomailta palanneen pitäisi olla kaksi viikkoa karanteenissa. En tässä kohtaa kokenut, että siihen olisi kuitenkaan ollut tarvetta, ei tässä ollut mitään vaaraa, Sukari selittää.

Toivo Sukari viittasi kintaalla karanteenisuosituksille. IL-TV

Mies toteaa myös, että jos hän olisi koronan Espanjasta saanut, hänellä olisi jo oireita. Niistä ei kuitenkaan ollut tiistaina tietoakaan.

– Olen tänään jo juossut kymmenen kilometrin lenkin. Jos minulla olisi korona, tuskin olisin juossut.

Paniikki päällä

Sukari sanoo MTV:n tienneen hänen Espanjasta palaamisestaan. Siitä huolimatta hänet otettiin ohjelmaan vieraaksi.

Sukari keskusteli ohjelmassa koronan aiheuttamasta kuluttajakäyttäytymisen muutoksesta. Hän oli sitä mieltä, että esimerkiksi kauppakeskukset tulisi koronaepidemiasta huolimatta pitää auki.

– Kauppakeskukset ovat turvallisia ostospaikkoja, koska siellä väki hajaantuu. Pienessä ruokakaupassa joutuu olemaan lähempänä toisia ihmisiä.

– Turhan paniikin luominen ei ole järkevää, tai koko yhteiskunta menee konkurssiin, Sukari sanoo.

Ohjelmaa tehtäessä Sukari kieltäytyi kättelemästä ketään. Hän ei myöskään mennyt maskiin vaan oma vaimo meikkasi hänet.

– Pyrin välttämään kaikkia lähikontakteja.

– Ainoa lähelle tullut oli mikrofonin asettanut nainen. Ei hänkään kovin lähelle tullut eikä siinä ollut käsikontaktia, Sukari summailee varotoimenpiteitään.

Miehen mahdollinen tartuttamisriski kuitenkin huomattiin Maikkarilla jälkikäteen.

– Sieltä jo soitettiin, että heillä on paniikki päällä siellä. Mikrofonin laittaja luultavasti joutuu karanteeniin. Kai tästä nyt sitten melkoinen show tuli, Sukari pohdiskelee.

MTV ottaa vastuun

Iltalehti tavoitti myös Viiden jälkeen -ohjelman tuottajan, Nina Rahkolan.

– Teimme aivan karmaisevan virhearvioinnin.

– Tämä on valitettava ja surullinen tilanne. Tulemme tekemään asianmukaiset toimet. Tila desinfioidaan ja selvitämme, ketkä kaikki ovat olleet Sukarin kanssa lähikontaktissa. Kannamme vastuumme tästä, Rahkola sanoo.

Hän lisää vielä, että virheistä pyritään ottamaan opiksi, jotta tulevien lähetysten vieraiden kanssa ei jouduta vastaavaan tilanteeseen.